《赠通慧大师净务》
宋代·陈舜俞

鄱阳江头逢道人，昔我先子游从亲。
口诵先子诗，别来三十春。
我悲不忍听，泫然泪沾巾。
道人见我少小日，嗟我老大空埃尘。
我谓道人言，姑愿有所陈。
公孙希世董生逐，子贡结驷原宪贫。
伯夷采薇避周粟，许由洗耳为尧民。
道虽有用舍，天实为屈伸。
子诚空门士，胡为甘隐沦。
迩来拔士到屠贩，圈牢往往生麒麟。
延英赐对不膜拜，下视罗什来姚秦。
方袍骑马使绝域，贺兰山前无缙绅。
如子固不羁，何不自化青云身。
今我迂疏不知返，悠悠如海空迷津。
无钱买山庐峰下，行欲东来长水滨。
子如厌世欲已矣，来寄瓶锡为吾邻。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。